Nick Cave and the Bad Seeds

Nick Cave and the Bad Seeds - ავსტრალიური როკ-ჯგუფი, რომელიც 1983 წელს მელბურნში დააარსეს ვოკალისტმა ნიკ ქეივმა, მულტინსტრუმენტალისტმა მიკ ჰარვიმ და გერმანელმა გიტარისტმა და ვოკალისტმა ბლიქსა ბარგელდმა. 

კარიერის განმავლობაში ჯგუფში სხვადასხვა ქვეყნის მუსიკოსები მონაწილეობდნენ. ამჟამინდელ შემადგენლობაში არიან: ნიკ ქეივი, ვიოლინისტი და მულტინსტრუმენტალისტი უორენ ელისი, ბასისტი მარტინ პ. კეისი ( ავსტრალია), გიტარისტი ჯორჯ ვიესტკა (დიდი ბრიტანეთი), ტურნეებზე მონაწილე კლავიშისტი და პერკუსიონისტი ლარი მალინსი, იგივე ტობი დამიტი (აშშ), და დრამერები თომას ვაიდლერი (შვეიცარია) და ჯიმ სლავიანუსი (აშშ).

ჯგუფი ხშირად მოიხსენიება, როგორც „პოსტ-პანკისა და ალტერნატიული როკის ეპოქის ერთ-ერთი ყველაზე ორიგინალური და აღიარებული კოლექტივი. 1980-იანი წლებიდან დღემდე“ მათ გამოუშვეს თვრამეტი სტუდიური ალბომი და გამართეს მრავალი საერთაშორისო ტურნე. 

Bad Seeds-ი დაარსდა ნიკ ქეივისა და მიკ ჰარვის ყოფილი ჯგუფის, Birthday Party-ს დაშლის შემდეგ, 1980-იანი წლებში ჯგუფი ძირითადად პოსტ-პანკს, ბლუზსა და გოთურ როკს ეყრდნობოდა და ვითარდებოდა. მათი სადებიუტო ალბომია: From Her to Eternity (1984).მოგვიანებით ჯგუფმა შეარბილა თავისი ჟღერადობა და გამოუშვა ალბომები: The Good Son (1990) და The Boatman's Call (1997). 

2009 წელს ჰარვის წასვლის შემდეგ, ჯგუფმა კიდევ უფრო შეცვალა თავისი ჟღერადობა ელექტრონული და ემბიენტური სტილებით: Push the Sky Away (2013), Skeleton Tree (2016) და Ghosteen (2019). Wild God მათი უახლესი ალბომია, რომელიც 2024 წელს გამოვიდა.

 ისტორია 
პროექტი რომელიც მოგვიანებით Nick Cave and the Bad Seeds-ად გადაიქცა, 1983 წლის აგვისტოში Birthday Party-ს დაშლის შემდეგ დაარსდა. ქეივიც და ჰარვიც Birthday Party-ს წევრები იყვნენ, გიტარისტ როულანდ ს. ჰოვარდთან და ბასისტ ტრეისი პიუსთან ერთად. 

Birthday Party-ს დაგეგმილი EP-ების Mutiny/The Bad Seed-ის ჩაწერის სესიების დროს ჯგუფში შიდა დაპირისპირება წარმოიშვა. როგორც ქეივმა On The Street-თან ინტერვიუში განმარტა,ჯგუფის დაშლის მიზეზი, ქეივისა და ჰოვარდის სიმღერების წერის განსხვავებული სტილი იყო:

"The Birthday Party-ს დაშლის მთავარი მიზეზი ის იყო, რომ იმ ტიპის სიმღერები, რომლებსაც მე ვწერდი და იმ ტიპის სიმღერები, რომლებსაც როულანდი წერდა, ერთმანეთს სრულიად ეწინააღმდეგებოდა". ისინი ოფიციალურად მიკ ჰარვის წასვლის შემდეგ დაიშალნენ. ქეივმა ასევე თქვა, რომ „ეს ალბათ უფრო დიდხანს გაგრძელდებოდა, მაგრამ მიკს, ჩვენგან განსხვავებით, აქვს იმის უნარი, რომ ყველაფერი ბევრად უფრო ცხადად დაინახოს“.

 სქოლიო